section_heading: Životopis
paragraph_text: Sin je carskog generala Bude i unuk majora i plemića Mijata. Sin mu je bio Manojlo Budisavljević. Kao i otac, posvetio se vojničkom pozivu, koji je započeo kao vrlo mlad, u Ličkoj graničarskoj regimenti 1841. godine. Sljedeće godine postao je frajt, a lipnja 1845. kadet u graničarskoj regimenti broj 18. Početkom proljeća 1848. stekao je čin poručnika (lajtnanta), a početkom 1849. čin oberlajtnanta. Kapetan je postao tek deset godina kasnije, 1859. u graničarskoj regimenti broj 14, u kojoj je krajem listopada 1871. unaprijeđen u čin majora, a krajem travnja sljedeće godine bio je premješten u pješadijsku regimentu broj 56. U čin oberstlajtnanta (potpukovnika) u toj regimenti unaprijeđen je početkom svibnja 1877., a u ožujku 1879. premješten je u pješadijsku regimentu broj 78. Umirovljen je u činu pukovnika 1. lipnja 1881. i nastanio se u Osijeku.